Nordic Business Forum vs. pieni...
Asiakaspalvelun uusi aika Julkaistu 17.08.2017 klo 08:15
”Tapahtumaan voi ilmoittautua jo helmikuisten venemessujen avajaispäivästä alkaen. Kilpailun siisteillä ja toimivilla nettisivuilla on selkeä kaavake tätä varten ja jo tässä vaiheessa kaikki kilpailuun liittyvä materiaali purjehdusohjeineen ja rataselosteineen on helposti saatavilla.
Ilmoittautumisen jälkeen saan ystävällisen sähköpostin kilpailupäälliköltä - siis ihmiseltä, että ilmoittautumiseni on vastaanotettu ja minut toivotetaan tervetulleeksi. Ovat siis järjestelyissä heti hereillä ja palvelualttiina. Esitän sähköpostilla pari kysymystä ja saan vastaukset nopeasti, ymmärrettävässä ja ystävällisessä muodossa. Outoa.
Kevään ja alkukesän aikana kilpailun järjestäjä muistaa minua. Saan kilpailupäälliköltä 3-4 sähköpostia, joissa kerrotaan ilmoittautuneiden venekuntien määrästä ja laadusta, kilpailualueella tarjolla olevista palveluista sekä kilpailun yhteydessä järjestettävistä sosiaalisista tapahtumista sekä muista kiinnostavista ja hyödyllisistä käytännön asioista. Ihan kuin järjestäjät olisivat miettineet asioita puolestani.
Juttu hyvin järjestetystä hauskasta tapahtumasta on siis kiirinyt.
Kilpailuviikonloppu lähestyy. Käyn kisan nettisivuilla vilkaisemassa osallistujalistaa. Oho, yli viisikymmentä venekuntaa! Hurja kasvu viime vuodesta, jolloin kisa järjestettiin ensi kertaa osallistujamäärän ollessa jo tuolloin hyvä, yli 30 venekuntaa. Juttu hyvin järjestetystä hauskasta tapahtumasta on siis kiirinyt.
Kun lähestymme veneelläni Barösundin Orslandetin vierassatamaa ja kilpailun järjestävän West Nyland Yacht Clubin (WNYC) kotisatamaa, tulee satamakapteeni kumiveneellä vastaan ja ohjaa minut ystävällisesti veneelleni varatulle paikalle. Siellä henkilökunta ottaa vastaan, toivottaa tervetulleeksi ja auttaa veneen kiinnittämisessä.
Kun manöövereiltani ehdin, kävelen rannassa sijaitsevaan kilpailutoimistoon. Siellä iloiset, avuliaat ja freshit kilpailun brändin mukaisesti pukeutuneet (siis helposti tunnistettavissa) kielitaitoiset ihmiset palvelevat asiakkaansa äidinkielellä. Rekisteröityminen vie vain hetken. Sen jälkeen minulle ojennetaan goodie bag.
Jo tässä vaiheessa totean saaneeni kilpailumaksulle vastinetta.
Sitä ei vain työnnetä syliin, vaan esitellään runsas ja kiinnostava sisältö – syötävää, juotavaa ja drinkkilippuja koko miehistölle, päälle puettavaa ja luettavaa kipparille, tablettiin ladattava suomalaisten viranomaisten käyttämä navigointiapplikaatio merikarttoineen jne. Jo tässä vaiheessa totean saaneeni kilpailumaksulle vastinetta.
Illan kipparikokouksessa on väkeä kuin pipoa. Monikymmenpäinen kipparikunta ei osaa esittää kuin kaksi kysymystä, ja niistäkin toinen on lähinnä keventävä. Ihmisten aikaa säästääkseen kaikki olennainen on tiedotettu etukäteen sähköpostilla, kisan Facebook-sivulla ja nettisivuilla. Simppeliä ja toimivaa.
Tulee vähän sankarifiilis.
Perjantai-illan kolmen ruokalajin illallinen vie kielen mennessään eikä maksa paljoa. Tarjoan mielelläni sen miehistölleni – hyvää mieltä kaikille. Kilpailun henkilökunta on koko ajan läsnä, siltä varalta jos kysyttävää tulisi. Ei vaan tule, kaikki tarvittava tieto on jo jaettu. Aamulla tarjoillun hyvän aamiaisen jälkeen käymme radalle ja taistoon. Kun tulemme maaliin, on rannassa ihmisiä hurraamassa. Siis kaikille. Tulee vähän sankarifiilis.
Kun vene on saatu kiinni, rantabaarissa on after sail -tilaisuus. Drinkkilipuilla tarjoan miehistölleni parit huurteiset ja taas saan irtopisteitä. Illalla palkintojenjaon jälkeen on BBQ-bileet. Pöydät on varattu venekunnittain järjestäjän toimesta, ei tarvinnut itse sitäkään muistaa. Trumpetilla ilmoille kajahtava tapto muistuttaa vielä kippareita lipunlaskusta. DJ:t soittavat viihdyttävää tanssimusiikkia ja bileet jatkuvat pitkään.
Tapahtuma oli täynnä pieniä mietittyjä juttuja. Ei mitään yliampuvaa, mutta ystävällistä, huomaavaista ja huolehtivaista palvelua kautta linjan.
Järjestelyt olivat kerta kaikkiaan loistavat. Tapahtuma oli täynnä pieniä mietittyjä juttuja. Ei mitään yliampuvaa, mutta ystävällistä, huomaavaista ja huolehtivaista palvelua kautta linjan. Tässä tapahtumassa kaikki hoidettiin jotenkin niin ammattimaisesti, että sellaista osaisi oikeastaan odottaa kohtaavansa vain isoissa kansainvälisissä arvokisoissa.
Tätä purjehduskilpailua ei oltu järjestetty jonossa seisotettavia ärsyttäviä riesoja varten. Se oli järjestetty juuri minua varten. Niin minä sen tunsin ja koin.”
Kuten huomaat, erinomainen palvelu ja siitä jäävä fiilis ei vaadi isoja näyttämöjä, staroja eikä megabudjettia. Se vaatii vain hyvän tiimin ja viitseliäisyyttä.
Nautitaan syksyn pimenevistä illoista, ne ovat parasta aikaa vapaa-ajalla ja busineksissä!
P.S. Sivuiltamme voit lukea lisää asiakaskokemuksen parantamisesta ja tilata viikoittaisen blogikoosteemme.